BREAKING Liviu Dragnea contestă condamnarea la trei ani şi jumătate. Fostul lider PSD a depus prin poștă la Instanţa Supremă o cale extraordinară de atac

Potrivit portalului Înaltei Curţi de Casaţie şi Justiţie, Liviu Dragnea a formulat o contestaţie în anulare prin care vrea să scape de condamnarea la 3 ani şi jumătate primită în dosarul angajărilor fictive de la DGASPC Teleorman.

Deocamdată, nu se ştie care sunt motivele pe care îşi întemeiază acţiunea, însă, potrivit legii, dacă cererea i se admite s-ar dispune eliberarea lui Liviu Dragnea din penitenciar şi rejudecarea apelului de către un nou complet de cinci judecători.

Flavia Teodosiu, fosta avocată a liderului PSD, a declarat pentru G4media.ro că această contestație în anulare a fost depusă personal de Liviu Dragnea prin poștă și că acesta urmează să-și angajeze un avocat pentru a-l reprezenta în instanță. Ea a precizat că nu are deocamdată mai multe detalii despre acțiunea în instanță depusă de Dragnea întrucât nu ea îl reprezintă în contestația în anulare.

Pe 27 mai, Liviu Dragnea a fost condamnat de Înalta Curte la 3 ani și 6 luni de închisoare cu executare în dosarul angajărilor fictive de la Direcția Copilului Teleorman. Decizia e definitivă și executorie. Completul de 5 judecători a menținut sentința din primă instanță.